Oikaistaan neuvoston asetus (EY) N:o 811/2004, annettu 21 päivänä huhtikuuta 2004, pohjoisen kummeliturskakannan elvytystoimenpiteistä

( Euroopan unionin virallinen lehti L 150, 30. huhtikuuta 2004 )

Korvataan asetus (EY) N:o 811/2004 seuraavasti:

NEUVOSTON ASETUS (EY) N:o 811/2004,

annettu 21 päivänä huhtikuuta 2004,

pohjoisen kummeliturskakannan elvytystoimenpiteistä

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 37 artiklan,

ottaa huomioon komission ehdotuksen,

ottaa huomioon Euroopan parlamentin lausunnon (1),

sekä katsoo seuraavaa:

(1) Kansainväliseltä merentutkimusneuvostolta (ICES) äskettäin saadun tieteellisen lausunnon mukaan yhteisön vesissä elävän pohjoisen kummeliturskakannan korkea kalastuskuolevuus on johtanut siihen, että meressä elävien sukukypsien kalojen määrät ovat vähentyneet tasolle, jolla kanta ei ehkä pysty täydentymään lisääntymällä vaan on tästä syystä vaarassa romahtaa.

(2) Kyseinen kanta elää Kattegatissa, Skagerrakissa, Pohjanmerellä, Englannin kanaalissa, Skotlannin länsipuolella sekä Irlannin ympäristössä ja Biskajanlahdella.

(3) On toteutettava toimenpiteitä tämän kannan elvyttämiseen tähtäävän monivuotisen suunnitelman laatimiseksi.

(4) Tässä asetuksessa säädettävillä edellytyksillä tämän kannan elpymisen odotetaan kestävän viidestä kymmeneen vuotta.

(5) Suunnitelman voidaan katsoa saavuttaneen tavoitteensa tämän kannan osalta, kun pohjoisen kummeliturskan sukukypsien kalojen määrä on kahtena peräkkäisenä vuonna suurempi kuin kalastuksenhoidosta vastuussa olevien viranomaisten vahvistama turvallisten biologisten rajojen sisällä pysymistä merkitsevä taso.

(6) Tavoitteen saavuttamiseksi kalastuskuolevuutta on valvottava siten, että meressä elävien sukukypsien kalojen määrä suurella todennäköisyydellä kasvaa vuosittain.

(7) Tällainen kalastuskuolevuuden valvonta voidaan saavuttaa luomalla asianmukainen menettely kyseisen kalakannan suurimpien sallittujen saaliiden (TAC) vahvistamiseksi.

(8) Kun kannat ovat elpyneet, neuvoston olisi päätettävä seurantatoimenpiteistä elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetun neuvoston asetuksen (EY) N:o 2371/2002 (2) 6 artiklan mukaisesti.

(9) Yhteiseen kalastuspolitiikkaan sovellettavasta valvontajärjestelmästä 12 päivänä lokakuuta 1993 annetussa neuvoston asetuksessa (ETY) N:o 2847/93 (3) säädettyjen valvontatoimenpiteiden lisäksi tarvitaan myös muita valvontatoimenpiteitä tässä asetuksessa säädettyjen toimenpiteiden noudattamisen varmistamiseksi,

ON ANTANUT TÄMÄN ASETUKSEN:

1 artikla

Aihe

Tässä asetuksessa vahvistetaan elvytyssuunnitelma pohjoiselle kummeliturskakannalle, joka elää ICES-alueella III a, ICES-suuralueella IV, ICES-alueilla V b (yhteisön vedet) ja VI a (yhteisön vedet), ICES-suuralueella VII ja ICES-alueilla VIII a, b, d, ja e (jäljempänä 'pohjoinen kummeliturskakanta').

2 artikla

Elvytyssuunnitelman tarkoitus

Edellä 1 artiklassa tarkoitetulla elvytyssuunnitelmalla pyritään lisäämään kyseisen pohjoisen kummeliturskakannan sukukypsien kalojen määrä vähintään 140 000 tonniin.

3 artikla

Tavoitetasojen saavuttaminen

Kun komissio toteaa tieteellis-teknis-taloudellisen kalatalouskomitean (STECF) hyväksymän kansainvälisen merentutkimusneuvoston (ICES) lausunnon perusteella, että kyseessä olevan pohjoisen turskakannan tavoitetaso on saavutettu kahtena peräkkäisenä vuonna, neuvosto päättää määräenemmistöllä komission ehdotuksesta korvata kyseistä kantaa koskevan elvytyssuunnitelman sitä koskevalla hoitosuunnitelmalla asetuksen (EY) N:o 2371/2002 6 artiklan mukaisesti.

4 artikla

Suurimpien sallittujen saaliiden (TAC) vahvistaminen

TAC on vahvistettava 5 artiklan mukaisesti kyseessä olevalle pohjoiselle kummeliturskakannalle, jos STECF on ICESin tuoreimman raportin perusteella arvioinut sukukypsien pohjoisten kummeliturskien määräksi vähintään 100 000 tonnia.

5 artikla

TACien vahvistamismenettely

1. Neuvosto päättää vuosittain määräenemmistöllä komission ehdotuksesta kyseessä olevalle pohjoiselle kummeliturskakannalle seuraavan vuoden TACin.

2. TAC on asetettava vuodeksi 2004 tasolle, joka vastaa 0,25:n kalastuskuolevuutta, neljä prosenttia vähemmän kuin kalastuskuolevuuden status quo. TAC ei saa ylittää elvytyssuunnitelman myöhempinä vuosina saalistasoa, joka ICESin tuoreimpaan raporttiin perustuvien STECF:n tieteellisten arvioiden mukaan vastaa kalastuskuolevuutta 0,25.

3. Neuvosto ei vahvista TACia, jonka STECF arvioi ICES:n tuoreimman raportin perusteella johtavan kutevan kannan biomassan pienenemiseen sen soveltamisvuonna.

4. Jos on odotettavissa, että TACin vahvistaminen jollekin tietylle vuodelle 2 kohdan mukaisesti johtaa siihen, että sukukypsien kalojen määrä kyseisen vuoden lopussa ylittää 2 artiklassa mainitun tavoitetason, komissio tarkistaa elvytyssuunnitelman ja tekee tarvittavat korjausehdotukset viimeisten tieteellisten arvioiden perusteella. Tarkistus on joka tapauksessa tehtävä viimeistään kolmantena vuonna tämän asetuksen antamisesta sen varmistamiseksi, että elvytyssuunnitelman tavoitteet saavutetaan.

5. Tämän artiklan ensimmäistä soveltamisvuotta lukuun ottamatta sovelletaan seuraavia sääntöjä:

a) jos 2 tai 4 kohdassa säädettyjen sääntöjen soveltaminen johtaisi siihen, että TAC ylittäisi jonakin tiettynä vuonna edellisen vuoden TACin yli 15 prosentilla, neuvosto vahvistaa TACin, joka on enintään 15 prosenttia suurempi kuin kyseisen vuoden TAC; tai

b) jos 2 tai 4 kohdassa säädettyjen sääntöjen soveltaminen johtaisi siihen, että TAC alittaisi jonakin tiettynä vuonna edellisen vuoden TACin yli 15 prosentilla, neuvosto vahvistaa TACin, joka on enintään 15 prosenttia pienempi kuin kyseisen vuoden TAC.

6 artikla

TACien vahvistaminen poikkeuksellisissa oloissa

Jos STECF on ICESin tuoreimman raportin perusteella arvioinut kyseessä olevan pohjoisen kummeliturskakannan sukukypsien kalojen määrän olevan pienempi kuin 100 000 tonnia, sovelletaan seuraavia sääntöjä:

a) sovelletaan 5 artiklaa, jos sen soveltamisen voidaan odottaa lisäävän kummeliturskakannan sukukypsien kalojen määrää TACin soveltamisvuoden loppuun mennessä vähintään 100 000 tonniin;

b) jos 5 artiklan soveltamisen ei voida odottaa lisäävän kummeliturskakannan sukukypsien kalojen määrää TACin soveltamisvuoden loppuun mennessä vähintään 100 000 tonniin, neuvosto päättää määräenemmistöllä komission ehdotuksesta seuraavan vuoden TACista, joka on pienempi kuin 5 artiklan menetelmän soveltamisesta johtuva TAC.

7 artikla

Alueilla käytettyä aikaa koskevat kirjaukset ja selvitykset

Sen estämättä, mitä asetuksen (ETY) 2847/93 19 a artiklassa säädetään, kyseisen asetuksen 19 e sekä 19 k artiklaa sovelletaan aluksiin, jotka toimivat 1 artiklassa tarkoitetulla alueella.

8 artikla

Ennakkoilmoitus

1. Yhteisön kalastusaluksen päällikön, jonka aluksella on enemmän kuin kaksi tonnia pohjoista kummeliturskaa aluksen saapuessa jäsenvaltion satamaan tai purkamispaikkaan, tai hänen edustajansa on vähintään neljä tuntia ennen saapumista ilmoitettava kyseisen jäsenvaltion toimivaltaisille viranomaisille seuraavat tiedot:

a) sataman tai purkamispaikan nimi;

b) arvioitu saapumisaika kyseiseen satamaan tai kyseiselle purkamispaikalle;

c) määrät kilogrammoina elopainoa niiden säänneltyjen lajien osalta, joita pidetään aluksella yli 50 kilogrammaa.

2. Sen jäsenvaltion toimivaltaiset viranomaiset, jossa aiotaan purkaa enemmän kuin kaksi tonnia pohjoista kummeliturskaa, voivat vaatia, ettei aluksella pidetyn saaliin purkamista saada aloittaa ennen kuin kyseiset viranomaiset antavat siihen luvan.

3. Yhteisön kalastusaluksen päällikön, joka haluaa jälleenlaivata tai purkaa merellä tai kolmannen maan satamassa tai purkamispaikassa aluksella pidettyä turskaa, tai hänen edustajansa on lähetettävä lippujäsenvaltion toimivaltaisille viranomaisille 1 kohdassa tarkoitetut tiedot vähintään 24 tuntia ennen merellä tapahtuvaa jälleenlaivausta tai purkamista tai kolmannessa maassa tapahtuvaa purkamista.

9 artikla

Nimetyt satamat

1. Jos yhteisön kalastusaluksesta aiotaan purkaa yhteisön alueella yli kaksi tonnia pohjoista kummeliturskaa, aluksen päällikön on varmistettava, että purkaminen tapahtuu ainoastaan nimetyissä satamissa.

2. Kunkin jäsenvaltion on nimettävä satamat, joissa pohjoisen kummeliturskan yli kahden tonnin suuruisten aluksesta purkamisten on tapahduttava.

3. Kunkin jäsenvaltion on toimitettava komissiolle 4 päivään kesäkuuta 2004 mennessä luettelo nimetyistä satamista ja 30 päivän kuluessa ilmoitus kyseisiä satamia koskevista tarkastus- ja valvontamenettelyistä sekä ehdoista ja edellytyksistä pohjoisen kummeliturskan määrien kirjaamiseksi ja raportoimiseksi kunkin purkamisen yhteydessä. Komissio välittää tiedot kaikille muille jäsenvaltioille.

10 artikla

Sallittu poikkeama

Poiketen siitä, mitä jäsenvaltioiden kalansaalistietojen kirjaamista koskevista yksityiskohtaisista säännöistä 22 päivänä syyskuuta 1983 annetun komission asetuksen (ETY) N:o 2807/83 (4) 5 artiklan 2 kohdassa säädetään, aluksella pidettyjen kilogrammoina ilmoitettujen pohjoisen kummeliturskan määrien arviot saavat poiketa 8 prosenttia kalastuspäiväkirjan luvusta. Jos yhteisön lainsäädännössä ei vahvisteta minkäänlaista mukautuskerrointa, sovelletaan sen jäsenvaltion vahvistamaa mukautuskerrointa, jonka alla alus purjehtii.

11 artikla

Erillissäilytys

Yhteisön kalastusaluksella on kiellettyä pitää missään säiliössä minkäänlaista määrää pohjoista kummeliturskaa sekaisin muiden mereneliölajien kanssa. Pohjoista kummeliturskaa sisältävät säiliöt on merkittävä asianmukaisesti tunnistamista varten tai lastattava ruumaan siten, että ne ovat erillään muista säiliöistä.

12 artikla

Kuljetus

1. Jäsenvaltion toimivaltaiset viranomaiset voivat vaatia, että kaikki 1 artiklassa määritellyllä alueella pyydetyt pohjoisen kummeliturskan määrät, jotka on ensin purettu kyseisessä jäsenvaltiossa, punnitaan tarkastajien läsnäollessa ennen niiden kuljettamista ensimmäisestä purkamissatamasta muualle. Pohjoisista kummeliturskista, jotka on purettu ensin edellä 9 artiklassa tarkoitetussa satamassa, on punnittava jäsenvaltioiden valtuuttamien tarkastajien läsnäollessa edustavat näytteet, jotka ovat vähintään 20 prosenttia puretuista määristä, ennen kuin ne tarjotaan ensimyyntiin ja myydään. Jäsenvaltioiden on tätä varten toimitettava komissiolle 20 päivään kesäkuuta 2004 mennessä käytettävän näytteenottojärjestelmän yksityiskohdat.

2. Poiketen siitä, mitä asetuksen (ETY) N:o 2847/93 13 artiklassa säädetään, kaikkien pohjoisen kummeliturskan määrien, jotka ovat suurempia kuin 50 kilogrammaa ja jotka kuljetetaan johonkin muuhun paikkaan kuin missä ne on ensimmäisen kerran purettu tai mihin ne on tuotu, mukana on oltava jäljennös kyseisen asetuksen 8 artiklan 1 kohdassa säädetystä kuljetettuja pohjoisen kummeliturskan määriä koskevasta ilmoituksesta.

13 artikla

Erityinen seurantaohjelma

Poiketen siitä, mitä asetuksen (ETY) N:o 2847/93 34 c artiklan 1 kohdassa säädetään, kyseessä olevan pohjoisen kummeliturskakannan erityinen valvontaohjelma voi jatkua kauemmin kuin kahden vuoden ajan sen voimaantulosta.

14 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.